Papersnake/gushiwen huggingface dataset:
秉文荐对报罢赴任有诗示予遂和
李复（宋代）

广文予所知，京国十年旧。
出背锦囊归，人嘲饭山瘦。
去岁近臣荐，三接期在昼。
孤鸿铩翮久，高举或可就。
惨淡辞都门，颠顿不可救。
荡荡万斛舟，失在一孔漏。
相见嗟塌翼，谁与格困兽。
危根逐轻流，蹇走难远骤。
予庭有疏松，风声响泉溜。
墙阴多杂花，晴日渐妍秀。
都城帝子家，碧香寄新酎。
期君一来过，猎猎直飞袖。
华胥引（舟中万安用美成韵）
赵必{王象}（宋代）

沧浪矶外，小舣兰舟，旋沽竹叶。雨过溪肥，波心荡漾鸥地唼。烟晚欸乃渔歌，和栌声咿轧。要泛五湖，只恐西施羞怯。

年少飘零，鬓未霜、底须轻镊。江南归雁，寄来鸳笺细阅。盟言誓语，满鲛绡罗箧。撩弄相思，琴心寸寸三叠。
龟峰秋色
王思谏（明代）

城下长江城上峰，水光倒浸玉芙蓉。登临可著低低屐，涉览宜撑短短筇。

且把金樽邀夜月，莫辞乌帽落西风。星河不隔飞云顶，早晚凭高到九重。
菩萨蛮·玉纤弹处真珠落
温庭筠（唐代）

玉纤弹处真珠落，
流多暗湿铅华薄。
春露□朝华，
秋波浸晚霞。
风流心上物，
本为风流出。
看取薄情人，
罗衣无此痕。?
题于野种山亭 其一
杨法（清代）

曲巷深藏屋，空庭白昼间。书残老树下，心澹菊华间。

闻说多幽事，秋来梦种山。信知丘壑僻，寤寐亦相关。
次韵寄答晁无咎
陈师道（宋代）

西湖欲雨厨烟满，风叶倒囊云覆碗。
望湖楼上白头人，独倚栏覆谁肯伴。
独有诗人记病身，清风千里寄行尘。
豪华信有回天力，惊开桃李闲新春。
往事不回如过雨，醉梦恍然忘恶语。
人生如幻此何尤，未信黄金贵於土。
爱子千篇顷刻成，借将胸腹诧吴人。
吟哦怪有芳鲜气，郤被湖山识姓名。
文章废退知难强，身外虚华本无望。
何曾临水惜芒鞋，郤解逢人拈拄杖。
眼根清净尘不留，登伽过尽不回头。
家在中原归未得，江淮断道无行舟。
两山相逢翻手疾，欲谋一笑宁无日。
郤惭怀朴似周人，只可闻名不须识。
郭中丞枉驾北园
谢重辉（清代）

中丞小驷造岩荆，问柳穿塍到草亭。荒径经时园鸟看，胡床谈草野人听。

苍生原未忘安石，白帽无烦羡管宁。地僻郊遐人迹少，何期忽睹少微星。
沛县舟中柬戴方伯子良
边贡（明代）

城隅有客眺连冈，城下维舟笑我忙。欲驾行舆仍隔水，忽看花树已斜阳。

烟郊黯淡新亭暮，石壁阴森古殿凉。豪兴坐阑犹不浅，况随高步接春觞。
参政李公以勤谨和缓励后学江宪益以公廉忠信为八箴因赋诗赠别
洪咨夔（宋代）

百工聚一车，百行根一诚。反身物皆备，动与诚俱行。

勤如毂下转，谨如轼前横。和缓以将之，辔舞钖鸾鸣。

廉者欲之轸，公者事之衡。更当主忠信，轴正箱自平。

是理谁独无，旦昼昏其明。不诚故无物，器窳辙易倾。

公材如大车，致远不计程。八物攻且良，悉由一诚生。

玉节天西南，三峨轧峥嵘。志虽屈乎位，身已荣于名。

绍兴博士翁，四十辞簪缨。庆钟侍御史，勇与雷霆争。

清风激百世，须公亢家声。挟此八字箴，东归侍延英。
赠浩律师
释简长（宋代）

浩也毗尼学，精于玉帐严。
蚁酣停扫砌，燕乳记钩簾。
茶鼎敲冰煮，花壶漉水添。
梦回池草绿，忍践绿纤纤。
句
王镐（宋代）

避喧那厌雨，宜睡不思茶。
石屏塔
释月涧（宋代）

曾分定石竺峰前，回首秋风三十年。漠漠吴天自空阔，老猿和雨哭苍烟。
记万载风俗三绝
祖无择（宋代）

居民覆其屋，大半施白瓦。
山际两三家，如经新雪下。
谢钟离中散公序惠草书
韦骧（宋代）

留心不减汉张芝，体意俱完世学稀。下笔欲为来者法，临池时学古人非。

篇篇骇目神如电，字字凌虚势若飞。多谢公馀怜所好，璨然累幅遗珠玑。
夜发黄村
姚浚昌（清代）

城头戍鼓近残更，月黑天高玉斗横。暗径野驼鸣铎过，远村深树见镫明。

中原何日东方旦，世路难期蜀道平。见说燕南秋潦盛，正伤荍菽没官程。
福州内檗送广州化主
释崇岳（宋代）

不住烟萝第一层，翻身要勘岭南能。
谓言檗峤三千指，不比黄梅七百僧。
上安晚节丞相三首 其一
释道璨（宋代）

相国归来卧旧山，功名虽好不如閒。向来北望中原眼，送在沧波白鸟间。
八声甘州·问岩云朵朵为谁飞
曾原郕（唐代）

问岩云朵朵为谁飞，向来读何书。道江南名宦，掉头勿顾，彩服归兵。无限山中风物，今古属潜夫。渺渺辽天鹤，应费招呼。

谩说缁巾缟带，与豸冠犀剑，优乐如何。渐桥横采石，国步已趑趄。想归来、顿成憔悴，欢季鹰、闻早忆莼鲈。丹泉冷，崖钟绝响，夕照啼鸟。
采荔子十绝
刘克庄（宋代）

帝享老臞仙，丹苞实醴泉。
犹嫌无供帐，赐以锦漫天。
为郑菊山赋斗室
薛嵎（宋代）

居然真乐地，跬步亦徜徉。
大器何曾局，修程未易量。
中天就躔象，吾道即宫墙。
万斛泉源在，非徒志秕糠。
大将 其五
徐时栋（清代）

飞炮如雷晓夜喧，羽书历历望兵援。帐中四面歌声惨，海外孤城士气冤。

犹使解扬来诓宋，可怜先轸竟归元。江心古寺招魂奠，何日奇功慰九原。
满江红·小队旌旗
黄人杰（宋代）

小队旌旗，又催送、元戎领客。政十顷、荷香微度，草烟横碧。杨柳参差新合翠，水天上下俱齐色。傍野桥、容与绕重湖，严城侧。花作阵，舟为宅。敲羯鼓，鸣羌笛。渐夜凉风进，酒杯无力。遥想汉中鸡肋地，未应万里回金勒。看便随、飞诏下南州，朝京国。
寄新人
王同祖（宋代）

忆君夜夜看灯花，暗数归期未到家。
儿女团栾生计足，还知边塞走胡沙。
颜市阻风二首
陈师道（宋代）

万古梁山泊，今年未掾船。
阻风兼著雪，费日亦忘年。
世事元相忤，衰怀忍自煎。
晚来声更恶，始觉畏途边。
斗百花·飒飒霜飘鸳瓦
柳永（宋代）

飒飒霜飘鸳瓦，翠幕轻寒微透，长门深锁悄悄，满庭秋色将晚。眼看菊蕊，重阳泪落如珠，长是淹残粉面。鸾辂音尘远。
无限幽恨，寄情空殢纨扇。应是帝王，当初怪妾辞辇，陡顿今来，宫中第一妖娆，却道昭阳飞燕。
浦溪
朱胜非（宋代）

郴岭最高处，桐轩临水开。晚晴东北望，直见郁孤台。
前山寻兰
郑刚中（宋代）

眼债未全无，惜春心尚有。
喜闻幽兰臭，寻过东出口。
披丛见孤芳，正似得佳友。
小锸破苍藓，护致归座右。
秀色带尘埃，清芳动窗牖。
爱媚固无厌，嗟惜亦云久。
今为花木者，贵重无与偶。
第能吐青红，贡献率奔走。
官舟塞古汴，往往载蒲柳。
尔何守幽林，国香空自负。
所幸无改芳，可使名不朽。
送顾苌（一作中史，又作长史）往新安（一作刘长卿诗）
皇甫冉（唐代）

由来山水客，复道向新安。半是乘潮便，全非行路难。

晨装林月在，野饭浦沙寒。严子千年后，何人钓旧滩。
提兵与阮中丞追讨倭寇于峰头澳
胡庭兰（明代）

十里兼军走重营，弓刀中夜向灯鸣。云横杀气山围合，舰涌惊涛水阵成。

取势昆仑知不战，先人呼吸已无兵。风云帐下占成算，俎豆军前慰老生。
酬上官右史
释元肇（宋代）

住山今几年，归兴只飘然。野水无边际，浮云自变迁。

螭坳曾侍立，渔火对愁眠。二老成来往，三生定有缘。
失调名
佚名（宋代）

岩玉枝头金粟斗。
题清心堂
曹修古（宋代）

天府鞠办三节日，霜台待漏五更时。
薰风一觉清凉睡，莫问浮名高与卑。
寄广西漕陈鲁叟诰院
戴复古（宋代）

回首元龙百尺楼，一时诗酒记同游。
好山历历在人眼，流水同同任客舟。
归雁欲从何处去，落花恨不为春留。
锦囊佳句无人间，自别君来白尽头。
小园
张廷瓒（清代）

高柳周遮小阁开，阴阴石径长莓苔。此中饶有华胥梦，到处皆成滟滪堆。

世味潮同归鸟倦，年光空被落花催。江天多少闲鸥鹭，一棹相从更不回。
上元夕偕宾谷丈泛舟石湖登天镜阁
钱林（清代）

石湖浑似镜中过，湖上风光渐绿波。村鼓不圆烟月冷，寺镫先落水风多。

原知胜地宜耕读，且放新年入啸歌。净业合从居士证，楞伽清梵夜如何。
湘春夜月 落花
苏穆（清代）

惜春葩，辞枝都向天涯。只剩一片清阴，留取荫苔纱。

细忆去年片会，共低腰舞柳，倾国争誇。被阮郎偷玩，婵娟纤影，人掩窗纱。

庭前过蝶，池边宿草，天际明霞。憔悴楼头，妆懒便、唤春回去，难唤芳华。

丛丛桂叶，料素秋、香满邻家。乍相别，甚愁思消得、阑干遍倚，云乱风斜。
依韵和李知刚黄安见示
陆佃（宋代）

蒋山鳞鬣苍嵯峨，参伐可扪斗可摩。建康开府占形胜，千樯万舳来江艖。

忆昨司空驻千骑，与人倾盖肠无他。有时偃蹇枕书卧，忽地起走仍吟哦。

诸生横经饱馀论，宛若茂草生陵阿。发挥形声解奇字，岂但晚学池中鹅。

余初闻风裹粮走，愿就秦扁医沈疴。登堂一见便称许，暴之秋阳濯江沱。

夜深归来学舍冷，鼓吹有蛙更闻鼍。曾参捉襟肘屡见，回也箪食倾瓢蠡。

谁云寒儒偶遭遇，驰道马疾摇鸣珂。因缘乞郡得金印，关吏虽识难谁何。

迩来二纪世已换，仙棋一局真烂柯。孔林父子久同葬，谢安墩在空坡陀。

顾瞻思贤有仪象，挂壁未去聊随梭。中年触绪易感慨，赖有二子相经过。

陇西家儿信奇伟，美玉在岩珠在波。惭非冰清托之女，亭亭松柏垂茑萝。

黄生初来似蚕蠋，被丝缠裹今成蛾。磨砻爪距擅场屋，拟与群俊争殊科。

惟黄与李岂易得，一二自抵三千多。回思争雄六战国，竞致宾客寻干戈。

黄金筑台礼郭隗，玉盘进手延荆轲。鸡鸣狗盗何足数，虽欲定霸终蹉跎。

大哉皇宋圣人出，日月双丽君臣和。岁时金穰玉烛润，纪功泰山崖可磨。

平生慷慨慕荆国，自誓中立无邪颇。异时与子共勋业，请效夔契赓尧歌。
岁暮作
陆游（宋代）

鱼贯长条兔卧盘，往来聊续里闾欢。
旧符又拟新年换，残历都无半纸看。
梅影横斜春尚浅，角声悲壮夜将阑。
坚顽敢望今如许，戏说期颐强自宽。
雨霁春色粲然喜而有赋
陆游（宋代）

应接年光老渐慵，能犹一饮百分空。
半沾蝶粉帘栊雨，远送莺声巷陌风。
千缕麴尘杨柳绿，万枝猩血海棠红。
从来造物陶甄手，却在闲人诗句中。
题挹仙亭
喻良能（宋代）

鹤驾鸾骖入杳冥，望中遗迹照人清。
只今缥缈烟云里，应有仙家犬吠声。
秋日同诸公至洽师房
林鸿（明代）

洽公兰若宿云阴，上客何频此盍簪。幔捲云山邀逸兴，楼标霜月喻禅心。

空阶雨过閒花发，绝涧风来落叶深。今夜上方期共宿，一灯竹里对君吟。
赠省判沈郎中
刘敞（宋代）

休文零落向千年，一世风流几许传。锦袋牙签二万卷，羡君能似昔人贤。
光禄朱卿挽词十首
李廌（宋代）

五十虽非寿，休嗟不憗遗。
赏延姑可待，子贵竟何迟。
异鹊惊蝉蜕，凄风落木芝。
乘骢千里客，歌罢不胜悲。
题东山玩月图
黄庚（元代）

斜阳红尽暮云碧，一片天光涵水色。
海涛拥出烂银盘，千里婵娟共今夕。
主人邻客登东山，踏碎寒光看秋液。
星河倒景浸空明，露华溥玉夜气清。
冯夷激水水欲立，海若辟易天吴惊。
孤舟卷帆泊烟屿，古木撼壑生秋声。
恁高人在金鳌背，间看潮生烟渚外。
老龙翻海云气寒，长鲸卷雪浪花碎，
茫茫万顷沧浪中，屹立孤峰锁苍翠。
山巅扫石罗樽罍，宾主传杯不放杯。
骚客掀髯赋诗去，山童踏月携琴来。
剧谈浩饮不知醉，仰天大笑欢颜开。
倒著接罗欲起舞，乾坤清气入肺腑。
天边风月空四时，眼底江山自千古。
谢安蹑屐游东山，袁宏登舟宴牛渚。
庾亮南楼今在不，坡仙赤壁知何许。
满眼往事转头空，千年人物俱尘土。
人生光影若湍流，霜痕易点双鬓秋。
胸中勿着尘俗事，眉间休锁名利愁。
我辈适意在行乐，古人所以秉烛游。
月山追忆旧游地，尽写风烟入缣素。
我来见画如见景，想像高唐犹可赋。
诸君后会应可期，云萍合散今何之。
安得扁舟澉川去，日与杖履相追随。
登山把酒醉明月，共看此画歌此诗。
扬子云
方一夔（宋代）

两都秦与洛，派自赤帝精。譬如同根木，南枯北犹荣。

哀哉千里草，四百终火行。穷新何为者，欺孤易天明。

中间十五载，无汝元城名。谁尸春秋笔，恕彼投阁生。

当时有凡例，党中独垂情。区区考亭叟，再主斯文盟。
京师阻雨二首
张耒（宋代）

深泥漫漫污后土，长安闭门三日雨。
顽云不动风伯愁，飞电更日雷师怒。
阳乌力弱不自持，天漏已宽无石补。
麦蛾禾耳不足忧，当念为鱼救无禹。
登泰山 其二
张坦（清代）

饱饮王母池，清风来天门。飕飕披尘襟，毫发自飞翻。

玉女拾瑶草，皓月临金盆。流液一浣濯，间身为之尊。

俯视梁父山，萧萧御道存。七十二君封，惝恍复何言。
蓟北春怀
张籍（唐代）

渺渺水云外，别来音信稀。因逢过江使，却寄在家衣。

问路更愁远，逢人空说归。今朝蓟城北，又见塞鸿飞。
又送石舍人
苏颂（宋代）

予告西还上宠优，辉华行李照亭邮。
内朝簪橐虚严直，故国山亭想旧游。
一去秋光连栈道，及归春色动皇州。
眼看景物皆清绝，定有佳章到处留。
鹊桥仙 其一 挽王母沈孺人
王士禄（清代）

九龄减四，八龙少一，展也多男多寿。皑皑白雪双蛾，犹忆得、挽多举臼。

家驹飞兔，宅相绣虎，指日黄银紫绶。墓门鹤驭若重来，正七叶、辉煌如昼。
登滕王阁二首 其二
王庭圭（宋代）

滕王歌舞今千载，彷佛鸣銮度绮窗。尚有残霞伴孤鹜，时闻晚唱下长泷。

危栏杰栋临无地，翠岭层阴落半江。欲咏朱帘捲山雨，含毫自觉寸心降。
洋州三十景·蒸萏亭
鲜于侁（宋代）

夏绿分照水，秋香仍满地。
吴宫谁教战，一一尽娇媚。
寄府吏
张籍（唐代）

野外寻花共作期，今朝出郭不相随。

待君公事有闲日，此地春风应过时。
乡校颂
陆淞（宋代）

其迁者初，其新者中。
肄业传道，有师有宗，
繄李侯之功。
淳熙十二年加上太上皇帝太上皇后尊号十一首 其五 德寿宫册宝入殿门用《正安》。
郊庙朝会歌辞（宋代）

南山之巩，皇寿无穷。太极之尊，皇名是崇。奉兹宝册，于皇之宫。

皇则受之，于昭盛容。
和詹石琴孝廉
谢振定（清代）

尺五楼头载酒时，花光烛影照离思。盍簪恰应登瀛侣，打桨争传祖道诗。

五两风轻人易去，二分月好梦全痴。吟逋待了愁难遣，负汝鲈鱼绝妙词。
绍兴以后祀五方帝六十首
佚名（隋代）

惟时素秋，肇举元祀。
礼备乐作，降登有数。
洋洋在上，神既来止。
神之格思，锡我繁祉。
次韵张供备达夫观回雁峰二首 其二
刘摰（宋代）

林麓坡陀湘水侧，烟岚朝暮楚城隈。峰前迁客翻堪笑，不及飞鸿一岁回。
岁晏行
郑善夫（明代）

终风薄旅衣，游子行天涯。天涯行不息，岁晏有远悲。

出入盗贼间，进退昧所之。休驾入彭城，身在犹惊疑。

问舍得所安，聊慰儿女嗤。故人皆鲍叔，眷我情委蛇。

论文具鸡黍，旬日以为期。驾言东问津，相送洪水湄。

中原且多难，伊人复生离。握手写肝胆，我舟行且维。

感此绨袍恩，有心终酬知。但恐丧乱后，会晤无定时。

努力将奈何，惟有长相思。
笺年老逢春八首·谁让万金无孑遗
邵雍（宋代）

笺云：白日偏催处，黄金欲尽时。
侈心都用了，始得一开眉。
汉南使君数以公醪见问
宋祁（宋代）

江上春阴柳万条，离人无处不无憀。
阮生块垒胸中极，故待兵厨著酒浇。
临安长官号两山
释居简（宋代）

小筑难谋似燕营，卷帘容燕贺新成。绿抽万玉医人俗，青出双螺闯户明。

家与宦贫宁免仕，猿教鹤伴不须惊。紫荆花下庭萱老，浊酒狂歌燕弟兄。
广陵遇风
李之标（明代）

返棹息隋堤，烟花望欲迷。孤怀凭遣兴，客梦未安栖。

炎酷思鱼泳，征忙怯马蹄。吾生平似叶，风入任东西。
谢人惠紫栗拄杖
齐己（唐代）

仙掌峰前得，何当此见遗。百年衰朽骨，六尺岁寒姿。

雪外兼松凭，泉边待月欹。他时出山去，犹谢见相随。
鹤
危稹（宋代）

楚楚雪衣明，烟霞径里行。
不管陶令野，有节伯夷清。
一见消尘虑，相亲长道情。
秋见着梧叶，时作九皋声。
菩萨蛮
程垓（宋代）

浅寒带暝和烟下。轻阴挟雨随风洒。翠幕护重帘。篆香销半奁。

平生风雨夜。怕近芭蕉下。今夕定愁多。萧萧声奈何。
赠臧汝舟次韵
陈造（宋代）

昔人得珠没涛渊，悟后悚惕悔厥先。
世间万事无真是，辩口莫究然不然。
此心疑然古井水，与俗方圆宁得已。
纹楸亦有进道机，介视胜负齐生死。
臧子多智守己愚，能事不盖已日孚。
南风覆舟后诈狙，义战得隽逾老夫。
闲中败意防俗物，喜君相过不待屈。
此乐政令儿辈知，阅日无庸讥愒日。
玉楼春 其二
张孝忠（宋代）

看花随柳湖边去。似邂逅、水晶宫住。刘郎笔落惊风雨。酒社诗盟心许。

玉关外、不辞马武。便好展、云霄稳步。郴江自绕郴山路。欲问功名何处。
和枢密侍郎因看海棠忆禁情此花最盛
石延年（宋代）

君看海棠格，群花品讵同。
娇娆情自富，萧散艳非穷。
茜縠班吴情，新罗碎蜀宫。
锦窠杯里影，绣段隟前烘。
心乱香无数，茎柔动满丛。
意分巫峡雨，腰系汉台风。
盛若霞藏日，鲜于血洒空。
高低千点赤，深浅半开红。
妆指朱才布，膏唇檀更融。
色娇无可压，体瘦不可丰。
枝重轻浮外，苞疏密间中。
难胜蜂不定，易入蝶能通。
杜甫句何略，薛能诗未工。
和陶
黄文雷（宋代）

黄河一再清，似是上古时。
风雅久已降，后来无文辞。
清风日沦落，世道皆如兹。
工华不工实，此话我所疑。
文章有心印，昔人端不欺。
但恨智者少，吾亦少卑之。
与单君范坐凝坐亭
陈著（宋代）

危世见交情，相逢坐小亭。
平看二麦秀，虚受万山青。
往事酒俱醉，可人诗自醒。
悠悠一俯仰，白鸟入冥冥。
题刘都宪登庸次第卷十首 其三 黄甲题名
苏葵（明代）

芳名速似置邮驰，甲第峥嵘淡墨馡。卤簿森然胪唱罢，玉阶香雾正霏霏。
乱石溪
张方平（宋代）

乱石峥嵘散粟堆，飞湍奔泻万山开。轰空急若雷车过，振壑倾疑地轴摧。

银汉势从天际落，云涛声破海门来。迸泉叠巘平生爱，欲转岩隈首重回。
新晴过双鱼楼二首 其一
王渐逵（明代）

玄云散碧昊，稀星尚纵横。仆夫整巾车，驾言渡回峰。

曙色荫高林，群动起鸣禽。园子有好怀，导我舒聎登。

芙蕖秀芳姿，橘柚盈繁阴。旬日滞所整，畦畹无颓容。

乃知雨师意，因之谢丰隆。断渚无来使，环山多旧朋。

一樽且独对，焉测否与通。
秋居杂咏十首
李弥逊（宋代）

穷秋杂花远，眷此霜下杰。
明金委珞璎，宝璐缀环玦。
依依风递委，皓皓日穿雪。
若无夭冶姿，不受众目悦。
共杯泛其英，揽之肠为结。
谁能踵高门，持以浣中热。
杂咏一百首·刘蕡
刘克庄（宋代）

貂珰窃大柄，韦布献孤忠。
榜出惟风汉，无名在选中。
赠冯慕冈二首（冯时在诏狱）
王士骐（明代）

尚书悬像拜中丞，仆仆生前岂为名。
近见山西曹给事，爱君仿佛似文成。
依韵和通判二月十五日雨中
梅尧臣（宋代）

仲春月既望，物候恰分中。窗听五更雨，花开前日风。

诗成止酒后，病怯举杯空。短发虽然黑，心如一老翁。
甲戌正月从君用弟觅月桂栽
陈文蔚（宋代）

花发枝头月月新，不妨分种过西邻。
琴书结束归来日，要使门庭长有春。
河北道中作
司马光（宋代）

绿柳阴中白浪花，河边日日暗风沙。
解鞍纵马悄无事，隐几看书随处家。
游元墓山
高攀龙（明代）

春至百蛰作，吾亦难幽居。元墓梅万树，兹游岂当徐。

出门日以远，尘事日以疏。终日栖华閒，志意常浩如。

入俗苦不足，入山觉有馀。以此成荏苒，欲归还踌躇。

吾性最所适，终当期结庐。
广福院
危固（宋代）

二月杨花满路飞，莺皇清巧弄晴晖。
谁知骚雅寻芳客，寂寞东风马上归。
乞归候旨集杜 其一
王弘诲（明代）

叹息人间万事非，懒朝真与世相违。腐儒衰晚谬通籍，回首风尘甘息机。

万里秋风吹锦水，千家山郭净朝晖。白沙翠竹江村暮，来岁于今归未归。
次韵谢兄立春戏拟春帖子
方岳（宋代）

天家观阙玉重重，逼入春皇一信风。
生意无边青欲动，微茫淡霭暖烟中。
赠赵参军滂
贺铸（宋代）

髯参军，髯参军，
平昔相好书相闻。妙兼八法嗤五云，
一字仅课三年勤。春回玉树生兰筋，
骅骝气压千羸群。庾家之鸡安足云，
君子砚渔而笔耘，桓扇兮羊裙。
奈何不书蘂珠秘录之真文，宝厨钿轴缄灵芸。
阆居清绝无世纷，谁其观者紫阳君。
後日人间偶流落，犹得标题持键钥。
蝶恋花
杜安世（宋代）

秋日楼台在空际。画角声沈，历历寒更起。深院黄昏人独自。想历遥共伤前事。
懊恼当初无算计。些子欢娱，多少凄凉味。相去江山千万里。一回东望心如醉。
刘泾新收唐绢本兰亭作诗询之
米芾（宋代）

刘郎无物可萦心，沉迷蠹缣与断简。求新不获狂时发，自谓下取且谩眼。

猗嗟斯人今实鲜，我欲从之官有限。何时大叫刘子前，跽阅墨皇三复返。
春日饮唐山人竹园
宋登春（明代）

蝴蝶满园春日晴，桃花梨花飞素馨。千竿万竿何菁菁，时时风雨闻秋声。

淇园阔节不足数，渭川绿玉难为称。尔莫斸为化龙杖，虚劳万里升天行。

尔莫截作学凤笙，拘牵众乐相和鸣。饰金缀玉非本性，不如抱箨全尔精。

高阳徒，箨冠生，引觞大嚼无俗情。其如晋代竹林彦，枕曲眠糟损性灵。

却怪王猷多傲世，入门先问主人名。
太史萧宗乐半间园八咏 其五 橘乐山
杨慎（明代）

后皇嘉树底，香影覆秋盘。樵子逢王质，幽人对谢安。

兴来歌楚颂，策杖暮盘桓。
马齧雪
欧阳修（宋代）

马饥齧雪渴饮冰，北风卷地来峥嵘。

马悲踯躅人不行，日暮涂峥千山横。我谓行人止叹声，马当勉力无悲鸣。

白沟南望如掌平，十里五里长短亭。

腊雪销尽春风轻，火烧原头青草生。峥客还家红袖迎，乐哉人马归有程。

男儿虽有四方志，无事何须勤峥征。
秃山
王安石（宋代）

吏役沧海上，瞻山一停舟。
怪此秃谁使，乡人语其由。
一狙山上鸣，一狙从之游。
相匹乃生子，子众孙还稠。
山中草木盛，根实始易求。
攀挽上极高，屈曲亦穷幽。
众狙各丰肥，山乃尽侵牟。
攘争取一饱，岂暇议藏收？
大狙尚自苦，小狙亦已愁。
稍稍受咋啮，一毛不得留。
狙虽巧过人，不善操锄耰。
所嗜在果谷，得之常以偷。
嗟此海山中，四顾无所投。
生生未云已，岁晚将安谋？
雪后三首
赵蕃（宋代）

阴巘犹施白，朝木已沐青。
坠乌飞蔌蔌。射日粲荧荧。
便恐归无迹，聊须记所经。
耳声并目色，佳处若为形。
雍州曲三首 其三 大堤
萧纲（南北朝）

宜城断中道，行旅亟留连。出妻工织素，妖姬惯数钱。

炊雕留上客，贳酒逐神仙。
赠别吴东湖以本省大方伯升湖广都宪
李瑜（明代）

生民十郡起悲凄，无计留恂驻马蹄。怅望紫薇花底月，清光又照楚天西。
送友人下第归宁
喻凫（唐代）

紫阁雪未尽，杏园花亦寒。灞西辞旧友，楚外忆新安。

细雨猿啼枿，微阳鹭起滩。旋应赴秋贡，讵得久承欢。
冬日归旧山
李白（唐代）

未洗染尘缨，归来芳草平。
一条藤径绿，万点雪峰晴。
地冷叶先尽，谷寒云不行。
嫩篁侵舍密，古树倒江横。
白犬离村吠，苍苔壁上生。
穿厨孤雉过，临屋旧猿鸣。
木落禽巢在，篱疏兽路成。
拂床苍鼠走，倒箧素鱼惊。
洗砚修良策，敲松拟素贞。
此时重一去，去合到三清。
水仙花二首 其二
李石（宋代）

肌肤剪秋水，垂云出龙宫。我意得子佩，笑许无言中。
游茅山 其三
王弘诲（明代）

振衣峰顶礼茅君，仙胄风流自昔闻。名注紫台超万劫，位同丹鼎列三分。

金珰玉佩流玄诀，瑶草琼花绝惧氛。竟日登临归路懒，乱峰回首隔烟云。
题曾无疑云巢
杨万里（宋代）

兰芷溪头子曾子，日饭兰花饭溪水。
犹嫌尘土涴荷衣，移家龙山西复西。
清晨芒屦上山觜，瞥见寸云石边起。
忽追捉得絮一球，襟包袖里不放休。
须臾奔腾触怀出，散满晴空那可收。
云帅却与曾子戏，展为大幕褰为帔。
独携曾子登云巢，其上无天下无地。
忽闻阿香笑一呼，曾子惊顾巢亦无。
归来作巢学云样，夜夜云来宿巢上。
永嘉水
员兴宗（宋代）

郑侯兴言水于温，厥灾茫昧数莫源。
于时顽秋后中元，淫虹曳曳妖晕喷。
夜星不呈墨微垣，郁律撼怒排天根。
摆磨杂岳涛飞轩，豁惊瞥悚势荡浑。
凶飓埽宽震虚垠，瀿倾渎裂轴转坤。
腷膊万马来声喧，众鼓骇骇阗篪埙。
湠漫沏送无回沄，阴旄威纛空飞骞。
婴鲐漂沛趋冥门，带不不属隳巾裈。
啾呶直上声天冤，元驱鬼绁俱奔奔。
肉不拥掩张髀臀，母识子死翁号孙。
凌耶厉耶千山髠，而况下数鸡鼠豚。
泞淖飞溅疑翻盆，岸津水溽沸鵰猿。
目材耳井其能存，我知其端义可援。
无乃水伯真少恩，翘翘抉抉凶凌屯。
手擘三山巨灵翻，大沤幕岛丛旗{怨心换巾}。
天吴不仁闪双湲，主张龙孽龟鱼鼋。
牙眼怖鳄翼厉鲲，唅呀摆掉齿腭反。
禹手不胼息两跟，四载难乘驻厥轓。
汉家循河昔垫昏，侧身以蔽太守尊。
淛东之东孰於藩，赤子鱼头浸莫言。
帝阶修修辟重阍，媕娿欺天树幽怨。
沉家十万忍不论，谁欤广骚些其魂。
幸哉皇明煦朝暾，罗金走帛恩丘园。
我咨温人为周爰，河魁之应颠昆仑。
嗟嗟奚自理不烦，常盘喜鲜口吐吞。
剜元剔鬣命蜿蜿，毫发不备唏空飧。
以是眩客诏后昆，帝敕海若浇愁痕。
自今起仁略炮燔，纵彼川泳鳞鳍掀。
物不暴殄帝所敦，永嘉于于福以蕃。
呜呼愈也惟戒焚，我则解摘哀穷樊，
其亦灭愧心可扪。
赵故城
许及之（宋代）

丛台意气俄销歇，故垒歌钟几劫尘。只有蔺卿生气在，坟前衰草镇如新。
西园十咏·圆通庵
吴中复（宋代）

坐对圆通境，陶然胜静斋。
观空无物我，扣寂外形骸。
燕坐埋遗照，虚名莫疚怀。
人间忧乐地，所丧甚山崖。
寄题醉翁亭
富弼（宋代）

偏州地狭民事简，醉翁自放出水中。
琅琊倚天色苍翠，逊泉落石声玲珑。
寻郭道士不遇
赵文（宋代）

问师云已出，杖履水东湾。
世上方多事，山中亦小闲。
竹光新雨后，禽语夕阳间。
自出云关去，钟声送我还。
望汉月
李遵勗（宋代）

黄菊一丛临砌。颗颗露珠装缀。独教冷落向秋天，恨东君不曾留意。
雕阑新雨霁。绿藓上，乱铺金蕊。此花开後更无花，愿爱惜、莫同桃李。
薛阳陶觱篥歌
罗隐（唐代）

平泉上相东征日，曾为阳陶歌觱篥。乌江太守会稽侯，

相次三篇皆俊逸。桥山殡葬衣冠后，金印苍黄南去疾。

龙楼冷落夏口寒，从此风流为废物。人间至艺难得主，

怀抱差池恨星律。邗沟仆射戎政闲，试渡瓜洲吐伊郁。

西风九月草树秋，万喧沈寂登高楼。左篁揭指徵羽吼，

炀帝起坐淮王愁。高飘咽灭出滞气，下感知己时横流。

穿空激远不可遏，仿佛似向伊水头。伊水林泉今已矣，

因取遗编认前事。武宗皇帝御宇时，四海恬然知所自。

扫除桀黠似提帚，制压群豪若穿鼻。九鼎调和各有门，

谢安空俭真儿戏。功高近代竟谁知，艺小似君犹不弃。

勿惜喑呜更一吹，与君共下难逢泪。
岁晚言怀
陈造（宋代）

纸屋酣春意，霜空凝冻云。
甘违酒伴约，稍策睡乡勋。
寂寂观腾踔，堂堂敛放纷。
冥心得今我，回首谢前闻。
秋郊晚眺
安全（清代）

禾黍郊原已尽删，携筇蹊径亦宽闲。月澄暗水无低岸，云度前村不碍山。

烟外牧童横笛起，溪边渔妇带罾还。临岐归去频回首，领取诗情落照间。
次韵和永叔种菊过节方开
韩维（宋代）

皇天于万生，难用一理晓。
芝兰喜憔悴，蒿艾长美好。
况兹封培喜，荣茂安得早。
赖逢贤主人，指饰文字巧。
不然彼微芳，零谢同众槁。
清霜不能凋，秀色出庭草。
珊珊黄金明，落落众星小。
人生苦多累，适意会常少。
在昔陶公园，恨无酒樽倒。
敛襟赋寒华，高唱徒杳袅。
幸无斯人叹，一醉可遗老。
题画
罗蒙正（元代）

修竹千竿屋数椽，白云寒瀑挂岩边。就中若许添尘客，愿借山翁一榻眠。
天池寺夜与主僧觉翁圆上共坐谈浯溪山水之胜
董嗣杲（宋代）

空云驾我登天池，江山秋渺无津涯。
涉溪蓦栈借杖藜，光景体认裁诗。
峥嵘寺门窝风低，塔铃喧风际天吹。
方丈轩槛供毗尼，老僧喜气扬须眉。
浮屠名纪主簿题，偶拈椽笔书年时。
秋棱初劲树叶飞，蜀锦糁缀斜阳枝。
文殊阁上爇香迟，天灯荧煌放者谁，
暗中拾取怀袖携。一灯一叶光陆离，
千古此奇不可知。独此阑干纳此奇，
月落泉响松籁迷。畏寒趺坐身如痴，
觉禅论健能祛疑。伤今悼古涕交颐，
自矜夙抱山水资。曾为浯溪强住持，
浯溪溪上波渺瀰。波涛冲撞天宝碑，
寺门废圮日就衰。急拾断碣分龟支，
二水分景犹纷披。浮踪又向庐山羁，
残骸未散挈钵栖。所至殊忍吊迹遗，
浯溪谁究稔祸妃。有唐立见宗社危，
陵庙弃掷奔峨嵋。最苦杜陵嗟流移，
元郎颂公雅可裨。大书纪勒中兴辞，
读之愤悱生栖悲。平生未采湘江蓠，
闻此幽妍空心期。觉翁泥古多发挥，
逆知流辈莫我追。回思太史过浯溪，
曾有野僧相追随。傥如觉翁能投机，
太史肯以庸目之。夜寒灯花糁台欹，
无酒可涤吟肠饥。推窗下望夕烽微，
东西天地犹旌旗。
北神烈妇
徐积（宋代）

海水犹可泛，君身不可犯。淮水犹可潴，君名不可污。

鸾凤犹可驯，冰霜犹可亲。不是云閒月，即是月边云。
李公择求黄鹤楼诗因记旧所闻于冯当世者
苏轼（宋代）

黄鹤楼前月满川，抱关老卒饥不眠。
夜闻三人笑语言，羽衣著屐响空山。
非鬼非人意其仙，石扉三叩声清圆。
洞中铿鈜落门关，缥缈入石如飞烟。
鸡鸣月落风驭还，迎拜稽首愿执鞭。
汝非其人骨腥膻，黄金乞得重莫肩。
持归包裹敝席毡，夜穿茅屋光射天。
里闾来观已变迁，似石非石铅非铅。
或取而有众忿喧，讼归有司今几年。
无功暴得喜欲颠，神人戏汝真可怜。
愿君为考然不然，此语可信冯公传。
金丹诗四十八首 其六
张继先（宋代）

采阴丹法起何时，后汉刘晟亦自迷。不免轮回归复道，岂将淫欲益愚痴。

狗猪行状称为妙，神鬼阴谋不可欺。争似无为清静道，一炉金就养婴儿。
赋得空床难独守一首
黄省曾（明代）

望望切君望，怀怀秪婿怀。一身将化石，万念岂成灰。

梦偶衾终独，书抛雁不来。镜中蛾黛色，翠锁若为开。
句
李士美（宋代）

何须百炼鉴，自胜五兵符。
清平乐 书任城店壁，壁上多明季公车名士留题之作，缕经垩抹，不复可认，因撮其字句，连缀为词
顾贞观（清代）

短衣孤剑。旧识新丰店。看压小槽香潋滟。醉洗玉船红酽。

早莺送客登车。依微月射银沙。马上续成春梦，墙头笑掷桃花。
送黄晔明府岳州湘阴赴任（一作刘三复诗）
刘复（唐代）

拟占名场第一科，龙门十上困风波。三年护塞从戎远，

万里投荒失意多。花县到时铜墨贵，叶舟行处水云和。

遥知布惠苏民后，应向祠堂吊汨罗。
余自解郧节归耕无事屈指贵游申文外之好者得十人次第咏之 其四 胡中丞执礼
王世贞（明代）

中丞夙精悍，斤斤握铨柄。未底不惑年，赐履遍吴境。

精心搜伏不，用重抑贪横。何来茧丝毁，遂谐舆人咏。

一疏表遗直，庶几松柏性。
李待诏虎溪三笑图
仇远（元代）

偶然行过溪桥，正自不值一笑。
三人必有我师，不笑不足为道。
古琴一张徽弦不具持赠刘汉卿经历因赋
俞德邻（宋代）

枯桐三尺蹙龙纹，爨下薪焦偶未焚。七窍已开犹浑沌，一丝不未绝声闻。

至音澹薄何如默，大道希夷岂在文。持赠要知弦外趣，美哉斯意忆河汾。
岳麓寺
赵抃（宋代）

古木与云齐，门前百丈梯。我来烦想涤，疑是过灵溪。
奉和九日幸临渭亭登高应制得枝字
韦安石（唐代）

重九开秋节，得一动宸仪。
金风飘菊蕊，玉露泫萸枝。
睿览八纮外，天文七曜披。
临深应在即，居高岂忘危。
临江仙（寿章丞相）
王义山（宋代）

明日中元生上相，真上相上元生。满城灯火昼三更。台星呈瑞处，一点寿星明。

和气薰蒸开泰运，湖山万里光荣。愿推天地发生仁。八荒开寿域，一气转洪钧。
舟归
释智圆（宋代）

平湖渺渺澄寒水，孤舟静泛清光里。
却惭未是狎鸥人，处处凫鹥尽惊起。
【仙吕】泣彦回
朱庭玉（元代）

暗想配秋娘，情如交颈鸳鸯。绸缪缱绻深恩重义难忘，似真贤孟光。喜齐眉
笑举梁鸿案，与卿卿带结同心，效鹣鹣永远成双。
【前腔】调和琴瑟奏笙簧，意相投两下无妨。谁知今日薄情的改变心肠，顿
教人惨伤。岂料他反目恩成怨，悔当初不合认真，好姻缘翻作参商。
【不是路】柳絮飘狂，怎比得葵花倾向阳？谁承望桃花无意恋刘郎。细推详
玉楼烟锁云江暗，危石盟言在那厢？空嗟怨冤家忒杀不思量，薄情娘你如今对面
如霄壤。只怕久后相思要见难添惆怅，直待眉儿淡了思张敞。那时节悔未从良，
恨未从良。
【解三醒】我为你神魂飘荡，我为你废寝忘餐。我为你千金买笑平康巷，我
为你几载浮踪在异乡。我为你想归徒自劳清梦，我为你久别鸳帏不下堂。（合）
还思想，端的是李鹃奴负了王商。
【前腔】你把我怜香惜玉冰和炭，你把我倚翠偎红圆合方。你把我山盟海誓
成虚谎，你把我厚德深恩当晓霜。你把我如糖拌蜜盐落水，你把我似漆投胶雪见
汤。（合前）
【皂角儿】闷恹恹镇日凄凉，泪汪汪心中悒怏。为相思病入豪肓，瘦伶仃不
成模样。只落得脸儿黄庞儿瘦沈郎腰潘郎鬓凄凉行状。（合）留情痴汉，负恩女
娘。狼心肠，人须易负，难昧穹苍。
【前腔】抱琵琶又过别船，折杨柳他把章台还上。记当时遂结鸾凰，到如今
剧然分散。恁下得折鸾凰，剖并头，开连理，犹如反堂。（合前）
【余文】千言万语都休讲，分付冤家要主张。终有日相逢，我也不与你较短
长。
游洞霄 其三
赵汝唫（宋代）

昨日始骑驴，今朝共跨鱼。一官尘坎壈，三径木扶疏。

童返还知白，身轻继寝虚。道传传便得，元乏枕中书。
莲生 其二
丘葵（宋代）

莲生污泥中，其叶何郁郁。人生有恒性，云胡蔽于欲。
复偶见
韩翃（唐代）

雾为襟袖玉为冠，
半似羞人半忍寒。
别易会难长自叹，
转身应把泪珠弹。
对雪效禁体
余坤（清代）

枯林万木南楼前，槎丫郁律森苍寒。如人摩胁裸而立，一一舒臂拿云烟。

或如刺促相偶语，书空指画长爪纤。暗风劘戛作繁响，中宵常聒幽人眠。

早来眩目一駴绝，谁施手眼为镂镌。初讶堆花出巧匠，旋疑生稼愁达官。

缘干附柯工比缀，互枝交叶潜钩连。朽株角折麋鹿解，僵藤身重蛟蛇蟠。

中有老松独偃蹇，昂立不受相羁缠。幂头已见没短发，强项犹复张怒髯。

积重失势浩崩豁，帛机卸轴缫车翻。修条乍喜释重负，砉然健脱伸拘挛。

猛若强弓骤绝弦，劲势远出犹轩轩。扫击邻枝齐簸掀，触之者落当者颠。

怒猊攫石风雨骤，礨砢乱堕层岩巅。又如百道挂飞瀑，空林响答声骚然。

摆落余赘霏碎屑，张奋鳞鬣将腾骞。向或卧龙耽睡味，被体未觉冰凌繁。

乍起伸腰一振荡，经其触拨宜摧残。咄哉天庭小游戏，人间熊状已万千。

吾楼所见殊偪塞，未容决眦穷瀛寰。恰如名篇限尺幅，气势磅礴弥八埏。

大块文章与诗境，日夜腾涌移山渊。玉局仙翁奋大笔，排云抉汉天枢旋。

偶因赋雪得险诣，苍然落笔非吟酸。不犯雪语得雪熊，化工入腕生众妍。

此令虽严要非虐，诗流换骨资金丹。如何世人胆力薄，循墙窘步不敢前。

后生螳臂不自量，请草露布声词坛。仍遵号令效白战，妄恩挽接九百年。

大将偏裨苦不敌，流汗弃甲嗟庸孱。两公雄文照后世，炳若星日丽中天。

我触笔锋犹僵仆，其他盛业良更难。危楼独立心茫然，雪花惊点双鬓边，忽与万木同华颠。
公素送酒见及复次前韵和答
郭祥正（宋代）

掺别城东秋未深，相思白发已盈簪。远分酒味须颓玉，正是秋盈欲散金。

润泽生民公有志，浮沈末路我无心。扁舟明发穿南斗，聊学沧浪渔父吟。
沁园春（为老人书南堂壁）
蒋捷（宋代）

老子平生，辛勤几年，始有此庐。也学那陶潜，篱栽些菊，依他杜也，园种些蔬。除了雕梁，肯容紫燕，谁管门前长者车。怪近日，把一庭明月，却借伊渠。

鬓边白发纷如。又何苦招宾约客欤。但夏榻宵眠，面风欹枕，冬檐昼短，背日观书。若有人寻，只教僮道，这屋主人今自居。休羡彼，有摇金宝辔，织翠华裾。
云谷二十六咏 其一 云谷
朱熹（宋代）

寒云无四时，散漫此山谷。幸乏霖雨姿，何妨媚幽独。
古别离
谢翱（宋代）

仙人别母母哭啼，遗以神药乃醉之。醒来哭定记儿语，食此庭前双橘树。

叶能禦饥病能愈，岂似当时逐儿去。邻翁有女立我前，取刀剖腹尔勿怜。

但尔嫁夫能治田，生子不愿生神仙。
蝶恋花 题渺一粟斋画册洋菊
姚华（清代）

百菊吟成谁更谱。一种波斯，又见南峰数。天竹马兰今胜古。

复堂画里何曾睹。

欧碧一枝秋淡伫。相间深红，颜色浓如许。海燕来栖花尔汝。

图成双艳迎霜吐。
寿周北渚
边贡（明代）

草堂琴鹤伴孤清，睡足西窗梦不惊。短发未须愁杜甫，浊醪元自识渊明。

青松翠竹盘桓地，北海南山颂祷情。长忆寿筵歌吹里，夜深灯火乱春城。
送杜阳安奉亲还蜀 其二
洪咨夔（宋代）

买我归吴棹，扬君溯蜀旃。虽为万里别，端有一家缘。

腊雪添新涨，春风减旧绵。江山随处好，横槊小留连。
寿运使
芹庵（宋代）

白叟黄童喜色开，诞辰喜遇福星来。
满城牵挽问衙探，祝寿明晨荐几杯。
采菱歌七首 其四
鲍照（南北朝）

要艳双屿里，望美两洲间。袅袅风出浦，容容日向山。
胜胜慢
李商英（宋代）

香浮椒柏，暖入酴酥，非烟晓生帘幕。绛阙真仙，来自五云楼阁。青霁路岐游遍，排冠归、水晶城郭。萧散处，有壶中日月，故园猿鹤。

好是朱颜难老，嬉游处，不减少年行乐。正好寻春，莫负燕期莺约。沉沉洞天向晚，按宫商、重调音乐。愿岁岁，听新声，笙歌院落。
次韵答岑蒲谷方伯
庞尚鹏（明代）

离情江水远，引望日华边。睨傲非无地，行藏信有天。

好奇常问字，习静欲参禅。最爱陶弘景，餐霞游玉莲。
西溪子 梨花
钟青（清代）

淡荡相宜月下，媚态光宜朝夜。曲栏边，人不见。愁无限。

错嫁东风难恋。零落晓枝头。一春休。
早禾陂道中口占授戈英
吴与弼（明代）

傍午蒙开日渐融，暂停舆马步从容。平生山水应深乐，指点遥空杳霭中。
渡河
袁保恒（清代）

去入征西幕，中流击楫歌。未闻秦乱定，渐觉楚人多。

旧价连城重，新硎宝剑磨。开诚慕诸葛，刮目竟如何。
晨出蒋山道中
范成大（宋代）

霜痕如雨沁东郊，乐岁家家一把茅。
故国丘陵多麦垄，新晴篱落有梅梢。
小山何在应招隐，北岭如今已献嘲。
归计未成聊琢玉，飘颻风袖作推敲。
谢夏季爵惠大摺扇
韩雍（明代）

三伏炎蒸似甑炊，故人巨箑喜相遗。垂天云翅鹏初下，午夜潮声月半亏。

诸葛谩劳麾白羽，谢安何用取蒲葵。仁风日日宣扬处，欲谢惭无绝妙辞。
木兰花慢 丙子冬，寄隆兴吕道山左丞。
白朴（元代）

忆元龙湖海，樽俎地、笑谈间。尽画烛寒烧，红螺细卷，沉醉更阑。西风数声笳鼓，怅匡庐、山下送征鞍。秋水苹花渐老，晓霜枫叶初丹。滕王高阁倚江干。极目楚天间。想画栋朱帘，朝云南浦，暮雨西山。天涯倦游司马，更几时、携手一凭栏。别后相思何处，月明千里乡关。
和山长胡端逸辞归
陈杰（宋代）

汉滨人物谁耆旧，湖上古松吾老友。
入郭人民半是非，升堂丝竹真乌有。
烦君楚舞吾楚歌，街头小儿笑阿婆。
明年湖水还绿波，携诗来看田田荷。
和李闳中
徐积（宋代）

幕官真有道，野叟是何人。被此新诗赠，兼之古意醇。

若论今古事，前是老农身。谁谓芙蓉客，能来相顾频。
浣溪沙
吕本中（宋代）

共饮昏昏到暮鸦。不须春日念京华。迩来沈醉是生涯。

不是对君犹惜醉，只嫌春病却怜他。愿为蜂采落残花。
寄题张元善总领新作楚观
周必大（宋代）

章华芜没岳阳城，风月还从此地分。目极洪流江接汉，胸吞大地梦连云。

年丰栖亩粮盈野，士饱腾槽马轶群。收取关河报明主，云台烟阁伫奇勋。
和丁使君惠赠
姜特立（宋代）

杜老才高笔有神，却夸庾信句清新。
方惭愧女依西子，更觉常星望北辰。
眼底向来无作者，世间此去有诗人。
交情何似吟情好，托契犹堪慰老身。
北宗赞
释心月（宋代）

菩提有树镜无尘，玉兔怀胎入紫宸。
七百僧龙第一座，信衣推与负舂人。
浣溪沙（南湖望中）
陈亮（宋代）

爽气朝来卒未阑。可能着我屋千间。不须拄笏望西山。

柳外霎时征马骏，沙头尽日白鸥闲。称心容易足君欢。
句
佚名（宋代）

鸟鸣深夜岂知形，彻晓音喧响更清。
重九
丘葵（宋代）

病余惟有骨崚嶒，节物催人祗自惊，
肩比寒山为独耸，心将秋水觉双清。
正冠落帽俱儿戏，采菊囊萸不老成。
寂寞空斋卷书坐，欲持杯酒为准倾。
真宗御制二首 其一 奠瓒用《万国朝天》。
郊庙朝会歌辞（宋代）

鸿源浚发，睿图诞彰。高明锡羡，累洽延祥。巍巍艺祖，溥率宾王。

累累文考，区宇大康。珍符昭显，宝历绵长。物性茂遂，民俗阜昌。

甫田多稼，禾黍穰穰。含生嘉育，鸟兽跄跄。八纮统域，九服要荒。

沐浴惠泽，祗畏典常。隔谷分壤，望斗辨方。并袭冠带，来奉圭璋。

峨峨双阙，济济明堂。诸侯执帛，天后当阳。何以辨等，衮衣绣裳。

何以褒德，辂车乘黄。声明焕赫，雅颂汪洋。启兹丕绪，祐我无疆。

大统斯集，大乐斯扬。俯隆宗祏，仰继穹苍。
东郡怀古二首 阳给事
李德裕（唐代）

宋氏远家左，豺狼满中州。阳君守滑台，终古垂英猷。

数仞城既毁，万夫心莫留。跳身入飞镞，免胄临霜矛。

毕命在旗下，僵尸横道周。义风激河汴，壮气沦山丘。

嗟尔抱忠烈，古来谁与俦。就烹感汉使，握节悲阳秋。

颜子缀清藻，铿然如素璆。徘徊望故垒，尚想精魂游。
枢相宣抚虞公寿雅 其一 汉清
王质（宋代）

汉水之清，其石粼粼。仁寿公来思，汉水则清。

汉水之浊，其洄澳澳。仁寿公往思，汉水则浊。

农耰于野，不蹂一苗。贾驰于郊，不惊一毛。公在襄阳，民生逍遥。

公来自东，襄民蹙蹙，止公毋西。

公来自吴，襄民蹙蹙，止公毋蜀。

金我襄城，汤我汉江。春我之筐，秋我之箱。

我耄皤皤，公昔年之，而曷捐之。

我孩婴婴，公昔体之，而曷置之。

日月躞躞，勿黧公色。霜露烈烈，勿华公发。

公发勿华，我生则遐。吁彼苍天，佑我皇家。
入关杂咏 其二
洪良浩（清代）

唐文皇帝昔东征，黄钺亲将天策兵。遂以至尊临绝塞，宁知万乘困孤城。

玄龄垂死留书谏，仁贵捐生跃马迎。从古明王勤远略，不如高拱享升平。
世尊指天地
释守卓（宋代）

周行七步便称尊，家丑那堪放出门。祇向母胎度人毕，也须一棒一条痕。
皇帝閤端午帖子 其四
胡宿（宋代）

殿户还飙入，宫池御水凉。綵舟人竞渡，化国日偏长。
和梅谦叔丁山吃字
郭祥正（宋代）

腊月衣未绵，两股冻成疾。谁复为我扶，平步时时蹶。

文章那更为，精魄恐坠失。缘何御史君，相招傍寒日。

迤逦造林泉，尘坌为披拂。霓幡云外垂，石虎草间出。

深门窥泬漻，拱木递萧瑟。丹青与老碑，遗事知彷佛。

僣迹已榛芜，新游为胶漆。主人才何如，骥足千里逸。

梅君南昌后，襟韵犹凄溧。刘子亦可奇，彖象久精诘。

顾予最空疏，百辨今已吃。谤言来戈矛，自量几不密。

终甘首阳饿，岂效操瓢乞。
书事
区仕衡（宋代）

南渡衣冠废蒯缑，中原尽载向湖游。
胡尘不谓飞滇海，鬼火何因暗鄂州。
竟使兵家劳策画，到今国是计恩仇。
草茅死未忘哀愤，岂但燕云恨白沟。
次韵重阳值雨
项安世（宋代）

莫向西风怨雨寒，登高元自不须乾。
葛巾漉酒何妨湿，破帽沾须亦足欢。
唤醉自应泉洒面，养花兼得露盈盘。
游人几许重阳恨，凭仗新诗一笑宽。
苦水铺今名甜水铺
曹銮（清代）

苦水铺，神仙过，留筒布。断头掉尾今无人，五尺之童稳行路。

载重货，轻身过，苦水铺为甜水铺。
石井泉次沈太守韵
尤懋（宋代）

灵源显晦岂无时，便有高人作已知。
赏识先从石湖老，发扬更赖隐侯诗。
河传 兰
陆珊（清代）

空谷。幽独。谁知我者。月明风穆。众香丛里抱遐心。

瑶琴。一弹山众深。

绿窗人静珠帘下。芳情写。艳想都抛谢。望湘沅。路漫漫。

无言。楚骚吟又叹。
别云门
高似孙（宋代）

回首云边更看松，风流王谢旧行踪。
不知谁继诸贤后，夜半来听六寺钟。
春光好（为杨聪父侍儿切鲙作）
张元干（宋代）

花恨雨，柳嫌风。客愁浓。坐久霜刀飞碎雪，一尊同。

劳烦玉指春葱。未放箸、金盘已空。更与个中寻尺素，两情通。
洞仙歌五首 其五
蒋敦复（清代）

昨宵无月，唤花魂难醒。云影低垂画帘暝。待金刀剪破，玉斧修圆，开桂殿、端正一奁冰镜。

银湾风露重，如此昏黄，绰约群芳晚妆靓。退了越罗裳，悄地姮娥，在那角、粉墙潜等。

奈碧海、青天夜迢迢，怕半臂、轻寒独眠人病。
禅人并化主写真求赞
释正觉（宋代）

静得其根，动应其门。
家传从佛祖，机用付儿孙。
凿开浑沌，派发崑崙。
借与烟光成草木，华华叶叶气温温。
偈
释康源（宋代）

山僧有一诀，寻常不漏泄。
今日不囊藏，分明为君说。
寒时寒，热时热。
次韵桑民怿和晦庵先生读道书六首 其三
张吉（明代）

迢迢崆峒客，侈袂飘寒凉。宝气验黄白，玉英屑玄苍。

出入驭鸾鹤，俄顷周八方。安知有奇占，得朋湘水乡。
晚次东亭献郑州宋使君文
储光羲（唐代）

自初宾上国，乃到邹人乡。曾点与曾子，俱升阙里堂。

武皇恢大略，逸翮思寥廓。三居清宪台，两拜文昌阁。

为道既贞信，处名犹謇谔。铁柱励风威，锦轴含光辉。

夜闻持简立，朝看伏奏归。洞门清佩响，广路玉珂飞。

骧首入丹掖，抟空趋太微。丝纶逢圣主，出入飘华组。

愔愔宿帝梧，侃侃居文府。海内语三独，朝端谋六户。

善计在弘羊，清严归仲举。侍郎跨方朔，中丞蔑周处。

天眷择循良，惟贤降宠章。分符指聊摄，为政本农桑。

籍籍歌五袴，祁祁颂千箱。随车微雨洒，逐扇清风飏.

既以迁列国，复兹邻帝乡。褰帷乃仍旧，坐啸非更张。

居敬物无扰，履端人自康。薄游出京邑，引领东南望。

林晚鸟雀噪，田秋稼穑黄。成皋天地险，广武征战场。

道丧苦兵赋，时来开井疆。霏霏渠门色，晻晻制岩光。

徒念京索近，独悲溱洧长。大明潜照耀，淑慝自昭彰。

昔岁幸西土，今兹归洛阳。同焉知郑伯，当辅我周王。
夜坐
真山民（宋代）

匹马平生汗漫游，如今寂寞老林楸。小窗半夜青灯雨，幽树一林黄叶秋。

懒看世情宁睡去，怕伤时事莫吟休。寒蛩可是知人意，未到莎根只说愁。
桃林夜贺晋公
韩愈（唐代）

西来骑火照山红，夜宿桃林腊月中。

手把命珪兼相印，一时重叠赏元功。
太尉王公以九锡命大将军让公将还京邑祖饯赠
陆云（魏晋）

悠悠征人。
四牡騑騑。
发轸北京。
振策紫微。
昔乃云来。
春林方辉。
岁亦暮止。
之子言归。
道涂兴恋。
伏载称徽。
句
李宗谔（宋代）

上饶多胜景，樽酒不应空。
挑灯杖
骆宾王（唐代）

禀质非贪热，焦心岂惮熬。终知不自润，何处用脂膏。
初寒
姜特立（宋代）

露冷天寒欲陨霜，夜眠辗转怯更长。
衰翁枕上閒寻句，风入家林月到床。
集古 游仙
李俊民（金朝）

雾为襟袖玉为冠，委佩低簪彩仗閒。

上界真人足官府，不如归去旧青山。
祈雨
陆游（宋代）

至德无私不我欺，精祈未效莫轻疑。
但令葵藿勤倾向，会有风云感会时。
冬至吟
邵雍（宋代）

何者谓之几，天根理极微。
今年初尽处，明日未来时。
此际易得意，其间难下辞。
人能知此意，何事不能知。
试院七夕
喻良能（宋代）

过雨秋风洒客裳，长廊广厦更清凉。
不看云际痴牛女，细读文清古战场。
病骨未轻聊把酒，诗情欲适旋焚香。
敢辞秉烛分清夜，犹记槐黄昔日忙。
越州歌二十首
汪元量（宋代）

一阵西风满地烟，千军万马浙江边。
官司把断西兴渡，要夺渔船作战船。
贺圣朝
王虞凤（明代）

彩线抛残金剪慵。绿鬟松。些些香唾湿残绒。小窗中。

阿母拾花翻绣架，脸霞红。低垂凤颈剔春葱。意惺忪。
心相篇
陈抟（五代）

心者貌之根，审心而善恶自见；行者心之表，观行而祸福可知。
出纳不公平，难得儿孙长育；语言多反复，应知心腹无依。
消沮闭藏，必是好贪之辈；披肝露胆，决为英杰之人。
心和气平，可卜孙荣兼子贵；才偏性执，不遭大祸必奇穷。
转眼无情，贫寒夭促；时谈念旧，富贵期颐。
重富欺贫，焉可托妻寄子；敬老慈幼，必然裕后光前。
轻口出违言，寿元短折；忘恩思小怨，科第难成。
小富小贵易盈，前程有限；大富大贵不动，厚福无疆。
欺蔽阴私，纵有荣华儿不享；公平正直，虽无子息死为神。
开口说轻生，临大节决然规避；逢人称知己，即深交究竟平常。
处大事不辞劳怨，堪为栋梁之材；遇小故辄避嫌疑，岂是腹心之寄。
与物难堪，不测亡身还害子；待人有地，无端福禄更延年。
迷花恋酒，阃（kǔn）中妻妾参商；利己损人，膝下儿孙悖逆。
贱买田园，决生败子；尊崇师傅，定产贤郎。
愚鲁人说话尖酸刻薄，既贫穷必损寿元；聪明子语言木讷优容，享安康且膺封诰。
患难中能守者，若读书可作朝廷柱石之臣；安乐中若忘者，纵低才岂非金榜青云之客。
鄙吝勤劳，亦有大富小康之别，宜观其量；奢侈靡丽，宁无奇人浪子之分，必视其才。
弗以见小为守成，惹祸破家难免；莫认惜福为悭吝，轻财仗义尽多。
处事迟而不急，大器晚成；己机决而能藏，高才早发。
有能吝教，己无成子亦无成；见过隐规，身可托家亦可托。
知足与自满不同，一则矜而受灾，一则谦而获福；大才与庸才自别，一则诞而多败，一则实而有成。
忮（zhì）求念胜，图名利，到底逊人；恻隐心多，遇艰难，中途获救。
不分德怨，料难至乎遐年；较量锱铢，岂足期乎大受。
过刚者图谋易就，灾伤岂保全无；太柔者作事难成，平福亦能安受。
乐处生悲，一生辛苦；怒时反笑，至老奸邪。
好矜己善，弗再望乎功名；乐摘人非，最足伤乎性命。
责人重而责己轻，弗与同谋共事；功归人而过归己，侭堪救患扶灾。
处家孝悌无亏，簪缨奕世；与世吉凶同患，血食千年。
曲意周全知有后；任情激搏必凶亡。
易变脸，薄福之人奚较；耐久朋，能容之士可宗。
好与人争，滋培浅而前程有限；必求自反，蓄积厚而事业能伸。
少年飞扬浮动，颜子之限难过；壮岁冒昧昏迷，不惑之期怎免。
喜怒不择轻重，一事无成；笑骂不审是非，知交断绝。
济急拯危，亦有时乎贫乏，福自天来；解纷排难，恐亦涉乎囹圄，神必佑之。
饿死岂在纹描，抛衣撒饭；瘟亡不由运数，骂地咒天。
甘受人欺，有子自然大发；常思退步，一身终得安闲。
举止不失其常，非贵亦须大富，寿更可知；喜怒不形于色，成名还立大功，奸亦有之。
无事失措仓皇，光如闪电；有难怡然不动，安若泰山。
积功累仁，百年必报；大出小入，数世其昌。
人事可凭，天道不爽。
如何餐刀饮剑？君子刚愎自用，小人行险侥幸。
如何短折亡身？出薄言、做薄事、存薄心、种种皆薄。
如何凶灾恶死？多阴毒、积阴私、有阴行、事事皆阴。
如何暴疾而殁？纵欲奢情。
如何毒疮而终？肥甘凝腻。
如何老后无嗣？性情孤洁。
如何盛年丧子？心地欺瞒。
如何多遭火盗？刻剥民财。
如何时犯官府，强梁作胆。
何知端揆首辅？常怀济物之心。
何知拜将封侯？独挟盖世之气。
何知玉堂金马？动容清丽。
何知建牙拥节？气概凌霄。
何知丞簿下吏？量平胆薄。
何知明经教职？志近行拘。
何知苗而不秀？非惟愚蠢更荒唐；何知秀而不实？盖谓自贤兼短行。
若论妇人，先须静默，从来淑女不贵才能。
有威严，当膺一品之封；少修饰，能掌万金之重。
多言好胜，纵然有嗣必伤身；尽孝兼慈，不特助夫还旺子。
贫苦中毫无怨詈，两国褒封；富贵时常惜衣粮，满堂荣庆。
奴婢成群，定是宽宏待下；赀财盈筐，决然勤俭持家。
悍妇多因性妒，老后无归；奚婆定是情乖，少年浪走。
为甚欺夫？显然淫行；缘何无子？暗里伤人。
信乎骨格步位，相辅而行；允矣血气精神，由之而显。
知其善而守之，锦上添花；知其恶而弗为，祸转为福！
玉泉亭
常伦（明代）

武帝时乘兴，金舆驻翠微。
至今看草树，犹似被光辉。
泉迸闻仙乐，云流见画旂。
亭高重回首，冉冉下斜晖。
山房睡起
苏大（明代）

砌草茸茸石径斜，竹篱茅舍带江沙。
昼长睡起多情思，看遍林阴商陆花。
晓冷
韩淲（宋代）

晓雾知犹冷，初阳觉更和。午风吹不断，夜气暑还多。

帘槛翻黄蝶，灯窗扑白蛾。晚春初夏际，蚕麦复如何。
感皇恩（休官）
张纲（宋代）

解组盛明时，角巾东路。家在深村更深处。扫开三径，坐看一川烟雨。故山休笑我，来何暮。

苦贪富贵，多忧多虑。百岁光阴能几许。醉乡日月，莫问人间寒暑。兴来随短棹，过南浦。
赠泮西 其一
林俊（明代）

隐帙上藜烟，浓书洒墨筵。声名多此地，物色重当年。

桃李春风面，江河秋水篇。右军心画外，妙领看清圆。
奉送漪叔游颍川兼谒淮阳太守
李颀（唐代）

罢吏今何适，辞家方独行。嵩阳入归梦，颍水半前程。

闻道淮阳守，东南卧理清。郡斋观政日，人马望乡情。

叠岭雪初霁，寒砧霜后鸣。临川嗟拜手，寂寞事躬耕。
同韩吴二寺丞饮西湖梅花下酒酣继韩韵
杨冠卿（宋代）

冉冉山云薄暮时，壶觞歌咏欲忘归。
一杯且为梅花醉，莫待梅花作雪飞。
途中口占
孔平仲（宋代）

两岁东州不自知，人情全在欲分时。饯行连日侵银烛，送别临分驻玉羁。

望见蒙山思马耳，路经沂水忆河淇。归来定得从容否，寄语庭前红药枝。
酬严维秋夜见寄
武元衡（唐代）

遥夜思悠悠，闻钟远梦休。乱林萤烛暗，零露竹风秋。

启户云归栋，褰帘月上钩。昭明逢圣代，羁旅别沧洲。

骑省潘郎思，衡闱宋玉愁。神仙惭李郭，词赋谢曹刘。

松柏应无变，琼瑶不可酬。谁堪此时景，寂寞下高楼。
题金沙驿
黄公度（宋代）

闽越饱溪山，何如蜀道难。
驿行仍怯岭，舟驶复忧滩。
行李三秋杪，居民百战残。
今宵投宿处，茅店倚层恋。
端午帖子 其五 太上皇后阁
周必大（宋代）

挥箑将如解愠何，层冰列鉴谩峨峨。要知心地清无暑，端为全钟四气和。
涌泉寺八咏 其二 霜林归鸟
孙传庭（明代）

根尘无了息，性真日以深。悟彻无早晚，元始自可寻。

肃杀满天地，泬寥秋气清。有鸟忽归来，凄然霜满林。
再赋一绝
陆游（宋代）

江风吹雨濯征尘，百尺阑干爽气新。
不向岳阳楼上醉，定知未可作诗人。
排闷
晁说之（宋代）

鄜畤来为吏，多愁尚喜论。山川分汉郡，人物客羌村。

宫废人仙在，天清贰负昏。莫言无妙丽，土稚动金门。
原州夜哭
姚粦（明代）

壬辰固原州，七月九日夜。
悲风挟奇响，飘萧绕官舍。
始闻唱吁喁，答和幽呜乍。
陡如天哭倾，万声向耳泻。
能令旱雷涕，足使壮心怕。
须臾传鼓急，灵州败军下。
甲骑五千人，一战死宁夏。
更为侧耳听，秦声属垣榭。
推胸乱更点，跳地动兵架。
极痛远模糊，情语杂号哑。
父伤老莫终，妻悲我空嫁。
兄弟相悲吟，手足安所借。
别有儿女啼，似将总督骂。
骂绝声更哀，鸡鸣不肯罢。
明日边骑来，捷书覆黄帊。
偈倾一百三十三首
释法薰（宋代）

东弗于逮，西瞿耶尼。
清清之水，游鱼自迷。
官舍夜吟
穆得元（清代）

广文官独冷，僻地恰相宜。塞近迎寒早，山深得月迟。

课书频剪烛，看剑几倾卮。吾自寻吾乐，良宵一咏诗。
星岩二十景 其二 沥湖渔棹
刘克治（明代）

乱藻青榆散沥湖，清歌欸乃酒仍呼。渔人亦有观鱼乐，何必风尘叹食无。
回文虚言诗
温峤（魏晋）

宁神静泊，损有崇无。
二弟宰邑南海，见群雁南飞，因成咏以寄
张九龄（唐代）

鸿雁自北来，嗷嗷度烟景。常怀稻粱惠，岂惮江山永。

小大每相从，羽毛当自整。双凫侣晨泛，独鹤参宵警。

为我更南飞，因书至梅岭。
南山
刘安世（宋代）

山屏石壁共巇嵚，外锁浮云内日阴。岩净四时捐俗虑，泉声一派洁尘襟。

搜吟得助骚人句，笑傲忘归逸士心。何日路穿松径僻，杖藜携酒再登临。
贫女咒水过海赞
释智遇（宋代）

柳权活，盂水灵。
一咒毒发，百川俱鸣。
善财隔海觅不得，无数远山堆乱青。
竹间亭小酌怀欧阳叔弼季默呈赵景贶陈履常
苏轼（宋代）

（一题作小饮西湖，怀欧阳叔弼兄弟，赠赵景贶、陈履常）岁暮自急景，我闲方缓觞。
醉饮西湖晚，步转北渚长。
地坐略少长，意行无涧冈。
久知荠麦青，稍喜榆柳黄。
盎盎春欲动，潋潋夜未央。
水天鸥鹭静，月雾松桧香。
抚景方婉娩，怀人重凄凉。
岂无一老兵，坐念两欧阳。
我意正麋鹿，君才亦圭璋。
此会恐难久，此欢不可忘。
虞美人
顾夐（五代）

晓莺啼破相思梦，帘卷金泥凤。宿妆犹在酒初醒，

翠翘慵整倚云屏，转娉婷¤

香檀细画侵桃脸，罗袂轻轻敛。佳期堪恨再难寻，

绿芜满院柳成阴，负春心。

触帘风送景阳钟，鸳被绣花重。晓帏初卷冷烟浓，

翠匀粉黛好仪容，思娇慵¤

起来无语理朝妆，宝匣镜凝光。绿荷相倚满池塘，

露清枕簟藕花香，恨悠扬。

翠屏闲掩垂珠箔，丝雨笼池阁。露粘红藕咽清香，

谢娘娇极不成狂，罢朝妆¤

小金鸂鶒沈烟细，腻枕堆云髻。浅眉微敛注檀轻，

旧欢时有梦魂惊，悔多情。

碧梧桐映纱窗晚，花谢莺声懒。小屏屈曲掩青山，

翠帏香粉玉炉寒，两蛾攒¤

颠狂年少轻离别，孤负春时节。画罗红袂有啼痕，

魂销无语倚闺门，欲黄昏。

深闺春色劳思想，恨共春芜长。黄鹂娇转泥芳妍，

杏枝如画倚轻烟，锁窗前¤

凭阑愁立双蛾细，柳影斜摇砌。玉郎还是不还家，

教人魂梦逐杨花，绕天涯。

少年艳质胜琼英，早晚别三清。莲冠稳篸钿篦横，

飘飘罗袖碧云轻，画难成¤

迟迟少转腰身袅，翠靥眉心小。醮坛风急杏枝香，

此时恨不驾鸾皇，访刘郎。
送叶少府参楚黄军事暂还粤中
李云龙（明代）

沥湖官舍白云阿，几度看松向此过。乡路暂时随粤鸟，楚江何处吊湘娥。

苏公台在生寒碧，王子楼高涌月波。想到莲花公府暇，隔帘惟听竹枝歌。
江城子·江景
苏轼（宋代）

湖上与张先同赋，时闻弹筝

凤凰山下雨初晴，水风清，晚霞明。凰朵芙蕖，开过尚盈盈。何处飞来双白鹭，如有意，慕娉婷。
忽闻江上弄哀筝，苦含情，遣谁听！烟敛云收，依约是湘灵。欲待曲终寻问取，人不见，数峰青。
太常引 暮行
李齐贤（元代）

栖鸦去尽远山青。看暝色，入林垌。灯火小于萤。人不见、苔扉半扃。照鞍凉月，满衣白露，系马睡寒厅。今夜候明星。又何处、长亭短亭。
济上四贤咏·崔录事
王维（唐代）

解印归田里，贤哉此丈夫。少年曾任侠，晚节更为儒。
遁迹东山下，因家沧海隅。已闻能狎鸟，余欲共乘桴。
郊庙歌辞。梁太庙乐舞辞。大合舞
佚名（唐代）

於穆皇祖，浚哲雍熙。美溢中夏，化被南陲。

后稷累德，公刘创基。肇兴九庙，乐合来仪。
偈颂十二首 其十二
释原妙（宋代）

不得者个，争得那个。既得那个，忘却者个。
普照寺
李白（唐代）

天台国清寺，天下为四绝。
今到普照游，到来复何别。
柟木白云飞，高僧顶残雪。
门外一条溪，几回流岁月。
寄游良臣五绝 其三
欧阳澈（宋代）

壮浪年来笔有神，诗如开府顿清新。暗中慎莫投珠璧，道路无非按剑人。
谒柳公祠 其二
张邦柱（清代）

白日悲歌荔子丹，愚溪桥下水漫漫。柳公岩古长留姓，司马塘今尚纪官。

遗庙两州尸祝在，穹碑一片墨痕残。清时无复徵蛇乳，闾左恬熙赋役宽。
旧有诗寄左与言兼呈刘元礼今因寓此仍用前韵寄刘
许景衡（宋代）

东行长忆过新楼，衣綵题诗赠李舟。千里尚歌公惠政，十年谁念我重游。

雨馀三洞云俱散，水落双溪月自留。莫恋城南好泉石，斯民属意富民侯。
粤天霖雨卷为开府中丞吴公赋
陈吾德（明代）

百粤安壤籍壮猷，太平气象满炎州。风行万里霜威肃，霖起千年瘴雾收。

帝锡玄圭元有待，人歌赤舄可能留。宵衣此日思良佐，勿密还公赞冕旒。
隐静空岩长老请赞
释月涧（宋代）

受经黄龙，而不以为家。亲见天童，而不传其道。生宋绍定，阅七童历，有雪盈颠。

住番荐福，踰二童年，无功可考。以棒喝结衲子深冤，以懒拙当人间至宝。

隐静无端，凭妙峰邈出，类焉个枯桥。似者般无禅无道无能为底长老，尽直北直南何处讨。
泊雁汊寄主簿
董嗣杲（宋代）

穷通归造化，踪迹易参商。
自画新居样，谁传旧槀香。
寒沙埋虎坂，晚烧起龙冈。
相望风尘阔，愁怀不可量。
江陵府曲江楼记
朱熹（宋代）

广汉张侯敬夫守荆州之明年，岁丰人和，幕府无事。顾常病其学门之外，即阻高墉，无以宣畅郁湮，导迎清旷。乃直其南凿门通道，以临白河，而取旁近废门旧额以榜之，且为楼观以表其上。

敬夫一日与客往而登焉，则大江重湖，萦纡渺弥；而西陵诸山，空濛晻霭，又皆隐见出没于云空烟水之外。敬夫于是顾而叹曰：“此亦曲江公所谓江陵郡城南楼者邪？昔公去相而守于此，其平居暇日，登临赋咏，盖皆翛然有出尘之想。至其伤时感事，寤叹隐忧，则其心未尝一日不在于朝廷。而汲汲然惟恐其道之终不行也。呜呼，悲夫！”乃书其扁曰“曲江之楼”，而以书来属予记之。

时予方守南康，疾病侵陵，求去不获。读敬夫之书，而知兹楼之胜，思得一与敬夫相从游于其上，瞻眺江山，览观形制，按楚汉以来成败兴亡之效，而考其所以然者；然后举酒相属，以咏张公之诗，而想见其人于千载之上，庶有以慰夙心者。顾乃千里相望，邈不可得，则又未尝不矫首西悲而喟然发叹也。抑尝思之：张公远矣，其一时之事，虽唐之治乱所以分者，顾亦何预于后之人？而读其书者，未尝不为之掩卷太息也。是则是非邪正之实，乃天理之固然，而人心之不可已者。是以虽旷百世而相感，使人忧悲愉佚勃然于胸中，恍若亲见其人而真闻其语者，是岂有古今彼此之间，而亦孰使之然哉？

《诗》曰：“天生烝民，有物有则。民之秉彝，好是懿德。”登此楼者，于此亦可以反诸身，而自得之矣。

予于此楼，既未得往寓目焉，无以写其山川风景、朝暮四时之变，如范公之书岳阳，独次第敬夫本语，而附以予之所感者如此。后有君子，得以览观焉。

淳熙己亥十有一月己巳日南至。